Plakkers op Soshanguve-grond eersdaags verwyderBesetters by die sinkhuis waar erwe na bewering verkoop word. Foto: AfriForum AfriForum kon Vrydag daarin slaag om die tussentydse hofbevel wat hulle verlede maand namens dr. Motodi Maserumule bekom het finaal te bekragtig. Volgens Ian Cameron, hoof van gemeenskapsveiligheid by AfriForum, behels dié bevel, wat in die Noord-Gautengse hooggeregshof finaal bekragtig is, dat betreders wat tans Maserumule se plaas buite Pretoria onregmatig beset deur die balju verwyder moet word en dat die SAPD verplig is om die balju met sodanige verwydering by te staan. “Hoewel die betreders ’n prokureur opdrag gegee het om die aansoek teen te staan, is geen opponerende stukke ontvang nie, en het nóg die betreders nóg ’n verteenwoordiger van die betreders die hofverrigtinge bygewoon. ’n Vergadering met al die betrokke partye om die verwydering te laat geskied, het reeds plaasgevind en die betreders sal eersdaags verwyder word,” het Cameron gesê. Maroela Media het vroeër berig dat die groep onwettige plakkers verteenwoordigers van AfriForum en ’n mediaspan vroeg Maandagoggend met onder meer petrolbomme gedreig het toe hulle ’n mediaonderhoud op Maserumule se grond wou doen. “Toe ons daar kom om ’n media-onderhoud te doen, was dit aanvanklik rustig, maar toe word dit baie vinnig lelik. ’n Groep mense het op ons voertuie afgestorm; van hulle het met pangas en selfs vuurwapens gestaan en [ons] gedreig. “Daar is toe aan ons gesê dat indien enige iemand hulle gaan probeer keer, hulle met petrolbomme gegooi gaan word. Toe hulle klippe begin optel om ons voertuie daarmee te gooi, het ons gery,” het Cameron vroeër gesê. Besetters het ’n sinkhuisie met die woord “Office” opgerig en daar is begin om erwe teen R500 stuk aan lede van die publiek te verkoop. “AfriForum sal aanhou om die proses te monitor en om Maserumule by te staan totdat die betreders verwyder is. Ons sal onverpoosd by soortgelyke aksies en aansoeke betrokke wees om seker te maak dat die verantwoordelike persone en liggame, waaronder die SAPD, tot verantwoording geroep word indien hulle nie hul verantwoordelikhede nakom nie,” het Cameron gesê. Hy het grondeienaars gemaan om hul grond te omhein en alles in hul vermoë te doen om potensiële besetters te ontmoedig om hul grond te betree.